《甲子雨》
元代·方回

紫阳元日得晴日，晓鹊声边骈贺客。
玉梅烂漫照椒觞，尽我真珠红一石。
祁山山下初立春，马上送迎逢故人。
故人挈榼藉芳划，啼鸟游丝天气新。
吟鞭转入西江路，宝月欲圆碧霄暮。
南方战罢闻者喜，尽道上元仍甲子。
卒然军兴由盗兴，千里无烟况有灯。
鸡犬逃生且未暇，上元之雨吾何憎。
万马还营速须早，放与田家蚕麦好。
甲子之雨恐不可，听彼谣言愁杀我。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。